  Майя Бывальцева Кызьпу арамын (Кеч паркын) «Гербер» праздникез ортчытъян кемалась сяме пыӵаз ни. Со гырон быдтонэз пусъён уд шуы ни, дыр, но шоркарын улӥсь удмуртъёс та нуналэз котьку возьмало, нимысьтыз дасясько. Иворъёсъя «Удмуртия» агентство туспуктэмъёс пыр праздниклэсь мылкыдзэ возьматоз. 13 часысен Кызьпу арама котырын ческыт зын вӧлске ни вал… Покчиос асьсэлы соку ик уж шедьтӥзы: одӥгъёсыз киужъёслы дышетскизы, мукетъёсыз шудӥзы. Со дыре анай-атайёссы чеберлыко киужъёсын тунсыкъяськизы… Нош валтӥсь сцена вылын со вакытэ концерт кутскиз. «Айкай» театрысь артистъёс котьку вылӥын! Люкаськем калыкез ӟечкыланы вуылӥзы Ижкарлэн тӧроез Юрий Тюрин, Кар Думалэн тӧроез Олег Гарин, Индустри ёрослэн кивалтӥсез Любовь Зайцева, Удмуртиысь йӧскалык политикая министрлэн воштӥсез Павел Орлов, историяя, кылъя но литературая Удмурт институтлэн кивалтӥсез Алексей Загребин. «Удмурт кенешлэн» азбараз соос перепеч валтэс лэсьтӥзы. Вашкала йылолъёсъя Герберын одно ик ӝукез вӧсяло, Инмарез ӟеч ю-нянь сётыны куро. Ижкарын ортчытъяськись праздникын но со йылолэз ноку уг вунэто. Таяз радэ 7 сюрс адямилы ӝук пӧзьтӥзы, одӥг пырыез но ӧз кыльы! Ижкарын Гербер праздник шулдыр пӧрмиз! Пурӟись топольёс гинэ, шат, чиданлыкез эскеризы. Нош 25-тӥ инвожое Сюмси ёросысь Бабья гурт вӧзын элькун Гербер ортчоз. Тегъёс: Мерлык Ижкар ЮрийТюрин йӧскалыклулчеберет Гербер праздникъёс Карлэннуналэз  